Echipa greacă PAOK Salonic, condusă de tehnicianul român Răzvan Lucescu, s-a calificat joi seara în sferturile Conference League, după ce a învins, pe teren propriu, scor 5-1, gruparea croată Dinamo Zagreb.
După ce a pierdut meciul tur, de la Zagreb, cu 0-2, PAOK a condus cu 3-0 la finalul primei reprize a celei de-a doua manşe. Abdul Baba Rahman a deschis scorul în minutul 27, din pasa lui Koulierakis. Apoi Koulierakis a înscris din assist-ul lui Taison, în minutul 33, iar în minutul 42 Brandon Thomas a stabilit scorul pauzei. Imediat după pauză croaţii au marcat prin Arber Hoxha şi au egalat situaţia la general, dar Koulierakis a înscris în minutul 72, pentru ca Zivkovic să transforme un penalti în minutul 88 şi să stabilească scorul final la 5-1 pentru PAOK.
"În primul rând, știu foarte bine că în Grecia azi ești Dumnezeu, mâine ești cel mai prost din lume, apoi ești din nou Dumnezeu . Este un sezon lung și are sens că există suișuri și coborâșuri. Se întâmplă tuturor echipelor de pe pământ să aibă asemenea suișuri și coborâșuri.
Sunt probleme de concentrare, de oboseală mentală și momente care decid un meci. Este absolut normal să avem astfel de probleme într-un sezon în care am jucat mai întâi trei derby-uri, apoi o serie de cinci meciuri în deplasare și apoi din nou un meci dificil. Are sens ca picioarele să nu asculte ce le spune mintea", a comentat tehnicianul român.
Grecii lui Răzvan Lucescu merg în sferturi şi îşi vor afla adversara vineri, când este programată tragerea la sorţi de la Nyon.